b'\n_START_ARTICLE_\nViranhaltija\n_START_PARAGRAPH_\nViranhaltija on Suomessa yleisesti johonkin virkaan nimitetty henkil\xc3\xb6 eli virkamies tai erityisesti henkil\xc3\xb6, joka on virkasuhteessa kuntaan.\n_START_SECTION_\nKunnassa\n_START_PARAGRAPH_\nKunnallisesta viranhaltijasta annetussa laissa viranhaltijalla tarkoitetaan henkil\xc3\xb6\xc3\xa4, joka on virkasuhteessa kuntaan.\n_START_SECTION_\nTaustaa\n_START_PARAGRAPH_\nEnnen kunnallisesta viranhaltijasta annetun lain (viranhaltijalaki) s\xc3\xa4\xc3\xa4t\xc3\xa4mist\xc3\xa4 viranhaltijoista s\xc3\xa4\xc3\xa4dettiin kuntalaissa ja kunnallisen viranhaltijan palvelussuhdeturvasta annetussa laissa (28.6.1996/484). Vuoden 1976 kunnallislain mukaan viranhaltijat olivat a) virkojen vakinaisia haltijoita eli vakinaisia viranhaltijoita, b) virkojen v\xc3\xa4liaikaisia hoitajia eli viransijaisia tai avoimen viran hoitajia tai c) tilap\xc3\xa4isi\xc3\xa4 viranhaltijoita. T\xc3\xa4st\xc3\xa4 jaosta luovuttiin viranhaltijalain s\xc3\xa4\xc3\xa4t\xc3\xa4misen yhteydess\xc3\xa4 siten, ett\xc3\xa4 viranhaltija otetaan virkasuhteeseen joko toistaiseksi tai m\xc3\xa4\xc3\xa4r\xc3\xa4ajaksi.\n_START_SECTION_\nAsema\n_START_PARAGRAPH_\nKuntalain mukaan teht\xc3\xa4v\xc3\xa4\xc3\xa4, jossa k\xc3\xa4ytet\xc3\xa4\xc3\xa4n julkista valtaa, hoidetaan virkasuhteessa. Viranhaltijoiden asema eroaa kunnan ty\xc3\xb6ntekij\xc3\xb6iden asemasta siin\xc3\xa4, ett\xc3\xa4 heid\xc3\xa4n palvelussuhteensa on julkisoikeudellinen, ja heid\xc3\xa4n asemansa m\xc3\xa4\xc3\xa4r\xc3\xa4ytyy eri lakeihin sis\xc3\xa4ltyvien erityisten s\xc3\xa4\xc3\xa4nn\xc3\xb6sten mukaan. Viranhaltija otetaan virkasuhteeseen toistaiseksi tai m\xc3\xa4\xc3\xa4r\xc3\xa4ajaksi.\n_START_SECTION_\nVastuu\n_START_PARAGRAPH_\nViranhaltija on vastuussa vahingosta, joka on aiheutunut h\xc3\xa4nen virheellisest\xc3\xa4 menettelyst\xc3\xa4\xc3\xa4n. Perustuslain 118 \xc2\xa7:n mukaan virkamies vastaa virkatoimiensa lainmukaisuudesta.'